Ryanair jatkaa lentoja Tampere-Pirkkalasta – Korvaavan halpalentoyhtiön löytäminen olisi ollut vuosien työ

Halpalentoyhtiö Ryanair jatkaa keväällä lentoja Tampere-Pirkkalan ja Budapestin välillä. – Suora, säännöllinen lentoyhteys Budapestiin on merkittävä asia sekä kaupunkilomista nauttiville että talouselämälle Pirkanmaan alueella, sanoo Finavian aluejohtaja ja Tampere-Pirkkalan lentoaseman päällikkö Mari Nurminen tiedotteessa. – Ryanairin jatkaminen täällä on positiivinen viesti ja se kertoo siitä, että kysyntää riittää, Nurminen jatkaa. Maaliskuussa Aamulehti uutisoi, että Ryanair lopettaisi lennot Tampereelta kesän jälkeen. Nyt tilanteeseen tuli kuitenkin muutos. Lue lisää: Ryanair lopettaa lennot Pirkkalasta Budapestiin kesäkauden jälkeen – keskittää kaikki Suomen-lentonsa Lappeenrantaan Miten tässä näin kävi? Ryanair lensi Tampere-Pirkkalasta parhaimmillaan 14 kohteeseen, nyt aikoo jättää kentän kokonaan Korvaajan löytäminen olisi ollut vaikeaa Business Tampere on neuvotellut lentoyhteyksistä tiiviisti Ryanairin kanssa. Lentoliikenteen kehittämisen johtaja Marja Aallon mukaan tärkeintä on nyt se, ettei Tampere menetä Ryanairia kokonaan. – Ryanair on meidän halpalentoyhtiö. Vaihtoehdon löytäminen olisi ollut vuosien työ, hän sanoo. Tulevana talvena on Aallon mukaan sovittava paitsi ensi kesän markkinointiyhteistyöstä Ryanairin kanssa, käännettävä jo katseet tulevaisuuteen. – Jos kesälle 2021 aiotaan saada jotain uusia reittejä, ensi keväänä niiden on oltava neuvottelupöydässä. Aalto uskoo, että uudet yhteydet voisivat olla samoja, joista on keskusteltu ennenkin: Tampere-Pirkkalasta Saksan kohteisiin, Lontooseen, Amsterdamiin ja mahdollisesti talviaikaan aurinkokohteisiin Italiaan ja Espanjaan. Lentoja kahdesti viikossa Tampereen ja Unkarin Budapestin välisiä lentoja operoidaan kaksi kertaa viikossa. Lähtöajat Tampereelta ovat keskiviikkona kello 22.05 ja sunnuntaina kello 16.25. Paluulennot Budapestista saapuvat Tampere-Pirkkalan lentoasemalle keskiviikkoisin kello 21.40 ja sunnuntaisin kello 20. Budapestin-lennot käynnistyvät 29. maaliskuuta 2020. Lentoja voi jo nyt varata Ryanairin verkkosivuilta. Finavia jatkaa neuvotteluja Ryanairin ja muiden lentoyhtiöiden kanssa uusien reittien avaamiseksi. – Olemme panostaneet Tampere-Pirkkalan lentoaseman kehittämiseen lähivuosina yli 20 miljoonaa euroa. Viime vuonna valmistuneen lentoliikennealueen kehittämisen ja perusparannuksen ansiosta lentokenttämme on hyvässä iskussa, sillä myös terminaalien asiakastiloja ja palveluita parannettiin muutama vuosi sitten, Nurminen kertoo.